
Høringssvar til budgetforslag 2027-2030 – Fra Bestyrelsen i Dagtilbud Midt
Overordnet ser vi positivt på ambitionen om at etablere fire nye vuggestuer i Randers Kommune. Vi anerkender behovet for flere vuggestuepladser og støtter investeringer, der styrker rammerne for kommunens yngste borgere. Samtidig finder vi det vigtigt, at det præciseres, hvor disse forventes placeret, herunder særligt specialbørnehaven på Lucernevej. 
Specialbørnehavens fremtid
Bestyrelsen er meget bekymret over forslaget om at finde en alternativ placering til specialbørnehaven i forbindelse med de kommende byggerier. 
Vi ønsker stærkt, at specialbørnehaven forbliver en del af Dagtilbud Midt. Personalet har oplevet flere lederskift og ustabilitet i deres dagligdag, er det derfor utrolig vigtigt for både dem og os, at sikre medarbejdernes trivsel, så det styrkede §83 tilbud forbliver i Dagtilbud midt og så kvalifikationerne der danner rammer for vores stærke §83 tilbud i Randers, forsat består.
Herudover bekymrer løsning 1 os. Denne løsning vil skabe unødig uro er uhensigtsmæssig, da det skaber unødig uro for børnene, der har brug for faste rutiner og forudsigelighed, hvilket gentagne flytninger forstyrre, og derved potentielt forstyrre børnenes trivsel og videre udvikling.

Fleksibilitet i nye dagtilbud
Vi anbefaler, at de nye institutioner bygges med fokus på fleksibilitet. Stuer bør så vidt muligt kunne omdannes mellem vuggestue- og børnehavegrupper uden omfattende ombygninger. Børnetal og behov ændrer sig løbende og fleksible bygninger vil give kommunen mulighed for at tilpasse kapaciteten efter behov. Det vil være en langsigtet og økonomisk ansvarlig investering, som sikrer, at bygningerne kan anvendes optimalt mange år frem.
Finansiering af de nye vuggestuer
Vi bemærker, at finansieringen af de nye byggerier blandt andet foreslås hentet fra skolernes anlægspulje. Dette stiller vi os undrende overfor. Vi ser et stort potentiale i fortsat at investere i skoleområdet, særligt med afsæt i ambitionerne i Fremtidens Randers. Gode læringsmiljøer og tidssvarende faciliteter er afgørende, hvis vi ønsker at give børn og unge de bedst mulige forudsætninger for uddannelse, beskæftigelse og deltagelse i samfundet.
Vi opfordrer derfor til, at finansieringen undersøges bredere. Det bør vurderes, om midler kan findes andre steder i kommunens budget, og om der i højere grad kan prioriteres mellem, hvad der er nødvendige investeringer, og hvad der er ønskelige tiltag. I den forbindelse finder vi det relevant at se på kommunens samlede udgifter.
Indeklima i dagtilbuddene
Bestyrelsen ønsker samtidig at rette opmærksomheden mod det generelt udfordrede indeklima Dagtilbud Midt’s institutioner. APV’erne peger på udfordringer med blandt andet ventilation, temperatur og generelt indeklima. Dette har betydning for både børns trivsel, læring og sundhed samt medarbejdernes arbejdsmiljø. Vi forventer derfor, at de identificerede udfordringer håndteres, og at der prioriteres de nødvendige investeringer, så børn og medarbejdere sikres ordentligt indeklima.

Vedligeholdelse af legepladser
Bestyrelsen oplever udfordring i forhold til vedligeholdelse af institutionernes udearealer. Kommunen har besluttet, at legepladserne skal være åbne for offentligheden uden for institutionernes åbningstid. Det støtter vi som udgangspunkt, da det bidrager positivt til lokalsamfundet. Imidlertid medfører det også øget slid og risiko for hærværk eller ødelæggelser så det i dag er institutionernes egne budgetter, der skal finansiere reparation eller udskiftning. Det betyder i praksis, at midler, som ellers skulle anvendes til børnene og det pædagogiske arbejde, må bruges på vedligeholdelse.
Vi finder derfor, at der bør afsættes midler til vedligeholdelse og reparation af de offentligt tilgængelige legepladser, således at udgifter som følge af offentlig benyttelse ikke belaster de enkelte institutioners driftsbudgetter.
Afslutning
Bestyrelsen i Dagtilbud Midt støtter overordnet investeringer i nye dagtilbudspladser og etableringen af nye vuggestuer. Vi anbefaler dog, at følgende indarbejdes i det videre budgetarbejde:
· At placeringen af den kommende vuggestue i Dagtilbud Midt præciseres.
· At specialbørnehaven forbliver en del af Dagtilbud Midt.
· At der vælges en løsning, som minimerer flytninger for børn med særlige behov.
· At nye byggerier planlægges med fleksible rammer, som kan rumme både vuggestue- og børnehavebørn.
· At udfordringerne med indeklima prioriteres og håndteres.
· At der afsættes midler til vedligeholdelse af offentligt tilgængelige legepladser.
· At finansieringen af byggerierne genovervejes med henblik på at beskytte investeringer på skoleområdet.

Med venlig hilsen
Bestyrelsen i Dagtilbud Midt
Randers Kommune

